A BIZOTTSÁG 867/2009/EK RENDELETE
(2009. szeptember 21.)
a mezőgazdasági gazdaságok közösségi tipológiájának létrehozásáról szóló 1242/2008/EK rendelet módosításáról és helyesbítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok összegyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre (1) és különösen annak 4. cikkének (4) bekezdésére, 6. cikkének (2) bekezdésére és 7. cikkének (3) bekezdésére,
mivel:
(1)
Az 1242/2008/EK bizottsági rendelet (2) I. mellékletének C. része gazdaságtípusokat határoz meg. Az ott szereplő meghatározások alapján egyes legeltetéses állattartást folytató gazdaságokat nem lehet típus szerint besorolni, és más gazdaságok szempontjából sem mindig a legmegfelelőbb besorolás jön létre.
(2)
Az 1242/2008/EK bizottsági rendelet II. mellékletének B. része a gazdaságok ökonómiai mérete szerinti osztályokat határozza meg. Az előírások korlátozzák a tagállamokat a megfelelő kiválasztási tervek összeállításában.
(3)
Az 1242/2008/EK rendelet I. és IV. mellékletében szereplő egyes meghatározások és nevek nem egyértelműek, ezeket ezért indokolt pontosítani.
(4)
A 2009. augusztus 27-i 781/2009/EK rendelet módosított egyes, az 1242/2008/EK rendeletben és a mezőgazdasági üzemek jövedelmének megállapítására és üzleti tevékenységük elemzésére használandó mezőgazdasági adatszolgáltatási űrlap formájáról szóló, 2008. szeptember 3-i 868/2008/EK bizottsági rendeletben (3) szereplő termékleírásokat és -kódokat.
(5)
Ezenkívül egyes nyelvi változatok esetében indokolt helyesbíteni az 1242/2008/EK rendelet I. mellékletében bizonyos gazdaságtípusok megnevezésére használt kifejezéseket. A nagyobb következetesség érdekében helyénvaló elhagyni a gazdaság szót az egyik gazdaságtípus nevéből, bizonyos gazdaságtípusoknál pedig a jobb érthetőség érdekében célszerű egyes baromfikategóriákhoz kapcsolódó szavakat más szavakkal helyettesíteni.
(6)
Az 1242/2008/EK rendeletet ezért indokolt ennek megfelelően módosítani és helyesbíteni.
(7)
Az e rendeletben előírt intézkedések összhangban vannak a mezőgazdasági számviteli információs hálózat közösségi bizottsága véleményével,
ELFOGADTA EZT A RENDELETET:
1. cikk
Az 1242/2008/EK rendelet I., II. és IV. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet a mezőgazdasági számviteli információs hálózat tekintetében a 2010-es számviteli évtől, a gazdaságszerkezeti felmérés tekintetében pedig a 2010-es felméréssel kezdődően kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. szeptember 21-én.